Igual ye que tamos falando de coses distintes. Yo entiendo que tar en Recesión (póngolo con mayúscules a posta) ye tener 6 millones de paraos nel país. Ye que ca día zarren, entren en concursu d’acreedores o desllocalícense empreses qu’acueyen a cientos o miles de trabayadores. Ye que los mozos que s’independizaren un día, tengan que tornar a casa a vivir de la pensión del gûelu y de que a los comedores sociales tengan que dir persones qu’enantes yeren clas media. Tar en Recesión ye que les pequeñes empreses y los autónomos nun tengan perres de los bancos pa poder financiase, que a los pensionistes se-yos prepare un futuru inmediatu nel que, tolos años, van perder poder adquisitivu. Tar en Recesión ye que nun s’atienda na sanidá pública a los estranxeros que nun tengan trabayu o papelos, como si dambes coses nun fueren xuntes. Tar en Recesión ye que la distancia ente los que más tienen y los que menos, seya cada día mayor... Too eso, y dalgo más que nun pongo pa nun cansar, ye lo que supón una Recesión económica.
#000002
Pero agora vienen unos cuantos “cantamañanes” oficiales a dicinos qu’España yá nun ta en Recesión, que yá salimos d’ella. Y debe ser porque la xente ta tan avezada a oyer babayaes de los nuestros responsables, polo que naide garró un bidón de gasolina y fue a pega-y fueu al Ministeriu d’Economía, al d’Industria, al de Facienda y yá, de pasu, al Institutu Cervantes que diz que namás hai cuatro llingües n’España, porque esto yá paez más bien una provocación. ¿Quién coño salió de la Recesión? ¿Qué ye que, porque el INE da un datu dalgo meyor que los anteriores acabóse yá con tolo que retafilé más arriba? ¿Colos paraos, pensionistes, quiebres, probes en xeneral y en particular, etc. etc.? Tien de ser que, como dixi al empiezu, tamos falando de coses distintes. De la Recesión qu’ellos dicen debieron salir esos 100 españoles más ricos que publiciten los periódicos. Esos qu’encabeza’l dueñu de ZARA que tien declaraos 48.000 millones d’euros (¿cómo se puen facer eses perres trabayando?). Esos 100, y dellos más, sí que salieron de la Recesión, o meyor dicho, ye qu’ellos nun entraron nunca n’ella. A eso debe referise’l Gobiernu cuando nos anuncia esa patagüeyada.
#000003